Nakon što je Hajduk sinoć doživio nezapamćenu blamažu i ispao u prvom pretkolu Europske lige od malteške Gzire, čelnici kluba s Poljuda zakazali su izvanrednu press-konferenciju. Nešto prije 18 sati klub je službeno objavio kako Siniša Oreščanin više nije trener!

Pred medije su u petak poslijepodne izašli predsjednik kluba Marin Brbić, potpredsjednik Luka Jakobušić, predsjednik Nadzornog odbora Benjamin Perasović i sportski direktor Saša Bjelanović.

''Moram se ispričati svim navijačima Hajduka za ovu blamažu. Potpuno razumijem svu ljutnju navijača. Ja sam najodgovornija osoba. Radio sam kompromise i svjestan sam da sam pogriješio. Sinoć nismo htjeli donositi odluke. Jutros sam mandat dao na raspolaganje Nadzornom odboru. Želio sam kazati da ovo što sam napravio s trenerom da nisam dobro napravio. NO mi je ponovno dao povjerenje i zbog tih ljudi sam odlučio nastaviti posao, jer mislim da smo krenuli u dobrom smjeru. Započeli smo procese, imamo jasan cilj, a to je ulazak u kvalifikacije za Ligu prvaka. Ako vidimo tijekom sezone da ne možemo to ostvariti, napustit ćemo klub. Svi koji ne žele s nama, moraju otići'', rekao je predsjednik Brbić.

Najavio je kako će sutra na treningu momčad voditi novi trener. Bjelanović je potvrdio kako znaju ime novog trenera, ali će ga objaviti naknadno.

''Brzo ćete saznati. Znamo tko je trener'', ostao je zakopčan Bjelanović, ali spekulira se da je to Damir Burić, koji je već trenirao Hajduk u sezoni 2015./16. Vidjet ćemo jesu li te informacije točne.

Brbić je ponovio kako je pogriješio što je pristao na kompromis, a onda je otkrio što to točno znači.

''Trener Oreščanin objavio je ono priopćenje i ja sam u tom času trebao biti konkretniji.''

Brbić je objasnio zbog čega je sada smijenio trenera, jer je sam u nekoliko navrata rekao da se trenera ne smijenjuje zbog jednog poraza.

''Mislim da je trener podcijenio protivnika. Imali smo nekoliko prvotimaca na klupi. Da smo s prvom ekipom igrali, pobijedili bismo smo u deset od deset utakmica. Ali izgubili smo ovu koja je najvažnija. Oreščanin je dobio raskid ugovora zbog lošeg rezultata. Ovdje se radi o protivniku koji nije ravnopravan. Morali smo takvog protivnika pobijediti. Nije to običan poraz, svi mislimo da je to najteži poraz u povijesti kluba. Taj poraz će nas trajno obilježiti. I nas i trenera.''

Rekli ste da Europa nije imperativ ove sezone…

''I nije. Ali problem je u pristupu, u tome što je trener stavio rezervnu momčad, a samo on zna iz kojih razloga. Izgubio je utakmicu koju nikako nije smio izgubiti. Zato smo ga smijenili.''

Možete li pojasniti situaciju oko trenera i vaše reakcije na famozno priopćenje. Jeste li razmišljali dati neopozivu ostavku?

''Postupio sam tada protiv svojih uvjerenja i zato mi je krivo. Procijenio sam da je ostanak Oreščanina dobar za klub. Procijenio sam da momčad ima vibru. Nismo zbog toga ispali, atmosfera u momčadi je bila dobra. Mislim da je trener jučer jako pogriješio sa sastavljanjem momčadi.''

Tko je kriv za povijesni debakl Hajduka? trener Oreščanin

igrači

uprava kluba

svi zajedno, svi su krivi i moraju snositi posljedice trener Oreščanin

igrači

uprava kluba

svi zajedno, svi su krivi i moraju snositi posljedice Ukupno glasova: 9364

Mandat na raspolaganje je stavio i sportski direktor Bjelanović.

''Ja sam nakon utakmice odmah ponudio predsjedniku mandat na raspolaganje. Predsjednik je uzeo noć da sve proanalizira. Odlučili smo nastaviti. Smjer nije bio tako negativan, počeli smo s dovođenjem pojačanja, ali dogodila se ružna scena sinoć. Vidjeli ste da više ne prodajemo igrače dok ne dovedemo zamjene. Imamo ambiciju igrati kvalifikacije za Ligu prvaka. Jako mi je žao što je do ovoga došlo. Žao mi je trenera, ali rezultat je presudio.''

Što će biti sa stožerom?

''Mi smo im ostavili otvorena vrata. Ako netko želi ostati, mi ih želimo.''

''Ovo je bio sramotni poraz koji će nas obilježiti. Zasad imamo tu negativnu percepciju. Ovo je naša odgovornost, mislim na Upravu. Ako stalno dobijate golove u zadnjoj minuti, kriva je organizacija. Nisu ni trener ni igrači. Mi imamo odgovornost. Sinoć je bilo dramatično. Mi želimo trofeje, želimo momčad koja se može plasirati u kvalifikacije u Ligu prvaka. Ja bih rekao da se moramo boriti i za naslov prvaka, nemamo se čega bojati. Nema poštovanja prema predsjedniku u klubu. To više ne želimo tolerirati. Mi smo znali što će se dogoditi. Predvidjeli smo to i pogriješili smo što nismo dobro iskomunicirali neke stvari'', rekao je potpredsjednik Jakobušić, a onda maknuo nogu s kočnice.

Jakobušić najavio odlazak ako se Torcida okrene protiv njih

''Ovdje se o svemu priča, samo ne o igračima Hajduka. Svi se kunu u Hajduk, a nema gdje ne curi. Čim predsjednik izađe iz kancelarije, sve je na ulici. Nismo bili svoji, ja nisam bio svoj. Zbog toga me je Brbić doveo, da budem svoj. U dvije-tri situacije nisam bio svoj. Znam što smo trebali napraviti. Zna i predsjednik. Nismo i to mi je žao. Možemo o svemu razgovarati, o Našem Hajduku i NO. Ne želimo krpe, ako se opet pojave, mi idemo. Ja prvi, i to u ponedjeljak. Svaku nedjelju su nama izbori. Jedna raketa ako se pojavi na ogradi i mi idemo. Mi svjesno idemo prema tome. Svjesni smo da je Torcida prešla ogradu, ali svjesni smo i da se vratila. Želimo sudjelovati u svim procesima u klubu. Ako nismo dosad, sad hoćemo.''

Brbić se osvrnuo na navijačke nerede.

''Navijači su pokušali ući, ali su se brzo vratili. Bilo je dobacivanja, to sam doživio dosta puta, i protiv Dinama kad smo primili gol u zadnjoj minuti…“

Jakobušić je dodao:

''Frustracija je velika, očekuje se da vrijeđaju. Bilo je neugodno, ali nije to glavno. Poraz je to što je policija sada na stadionu. To je najveći poraz. Da je ugodno, nije.''

Predsjednik NO-a Benjamin Perasović potvrdio je kako su pružili podršku upravi.

''Bilo je sinoć jako emotivno, bilo je plakanja i lupanja šakama. U ime cijelog NO-a ispričavam se svima na ovoj blamaži i sramoti. Predsjednik i sportski direktor stavili su mandat na raspolaganje. Od sedam članova NO-a šest je odlučilo dati povjerenje predsjedniku. Preuzeo je odgovornost i konkretne ciljeve je zadao. Trenuci krize i beznađa mogu se iskoristiti za zbijanje redova. Pravi navijači su još više uz klub što je klubu teže. Pozivam ih na zbijanje redova i motivaciju. Mi vjerujemo u naše igrače, mi smo investirali puno. Neće jedna utakmica, ma kako tragična bila, poremetiti projekt.''

Perasović je ponovio:

''Gospodin Brbić ima naše povjerenje. Sitnice u verbalnoj komunikaciji nisu bitne. Pitanje o HNS-u nije bitno. Bitan je projekt i ključna pitanja.''

Bjelanović i dalje misli da Hajduk ima kvalitetnu momčad.

''Doveli smo ciljana pojačanja, dugo smo ih tražili, pregovori su bili teški. Puno bolje smo radili nego prošle sezone. Mislim da ova momčad može nastaviti tamo gdje je stala prošla sezone.''

Kakva je situacija oko transfera Domagoja Bradarića?

''Oni su potpisali prije sedam osam minuta. Dakle, trebamo odraditi samo tehničke stvari, transfer je skoro pa gotov'', odgovorio je Brbić.

Dolazi li desni bek?

''Treba iskomunicirati s novim trenerom. Uzet ćemo koji dan'', zaključio je Bjelanović.

